‘Meerminne’ baljaar in JhbIzelle Nair (Foto: MARCO LONGARI/AFP) Hulle trek soos meerminne en meermanne aan en baljaar dan in die swembad terwyl hulle die bewegings van die mistieke seewesens naboots. “Mermaiding” is ŉ snel groeiende sport wêreldwyd, en nou het Suid-Afrika sy eie skool, die “Merschool”, om vir geesdriftiges die fyner kuns daarvan aan te leer. Voordat hulle induik, moet die studente elkeen ŉ helderkleurige stert aanglip. Daar is mans en vroue, van 13 jaar oud tot in hul 40’s, en hulle sluit ŉ onderwyseres, ŉ joga-instrukteur en selfs ŉ rekenmeester in. “Dit is baie pret,” sê die meermin-instrukteur Izelle Nair. “Dit is vir fiksheid, dit is vir die pret, dit is vir fantasie, dit is terapie – maar bowenal, ‘meermin-beoefening’ is ŉ sport.” (Foto: Phill Magakoe/AFP) In die water swaai studente op en af teen die swembad en vervolmaak hul dolfynskoppe, of oefen handbewegings om die liggaam aan te dryf wat ook in gesinchroniseerde swem gebruik word. Om ŉ meermin – of meerman – te wees verg net ŉ bietjie tegniek, ŉ bietjie asemophou-vaardighede en ŉ liefde vir kostuums. Nadia Walker, nog ŉ meermin-afrigter uit die wêreld van gesinchroniseerde swem, sê die sportsoorte het baie gemeen. “Die rugrolle, van die opwarmings en aktiwiteite wat ons doen, kom van swem,” sê sy. Die skool hoop om minstens een aanspraakmaker na volgende jaar se Wêreld-meerminkampioenskapsreeks in China te stuur en dat die dissipline eendag ŉ Olimpiese sport sal word.